b'\n_START_ARTICLE_\nBrendan Morrison\n_START_SECTION_\nUra\n_START_PARAGRAPH_\nNew Jersey Devils varasi Morrisonin NHL:\xc3\xa4\xc3\xa4n numerolla 39 varaustilaisuuden 1993 toisella kierroksella. Ennen ammattilaisuransa aloittamista h\xc3\xa4n pelasi vuodet 1993\xe2\x80\x931997 yliopistoj\xc3\xa4\xc3\xa4kiekkoa Michiganin yliopiston joukkueessa. H\xc3\xa4n sai yliopistovuosinaan useita palkintoja: vuonna 1994 h\xc3\xa4net valittiin CCHA:n (Central Collegiate Hockey Association) vuoden tulokkaaksi ja vuosina 1996 ja 1997 sen vuoden pelaajaksi, vuonna 1996, oltuaan johdattamassa Michigania NCAA:n (National Collegiate Athletic Association) mestaruuteen, h\xc3\xa4net nimettiin NCAA:n mestaruusturnauksen arvokkaimmaksi pelaajaksi, ja vuonna 1997 h\xc3\xa4n sai NCAA:n vuoden pelaajalle jaettavan Hobey Baker Awardin. Lis\xc3\xa4ksi h\xc3\xa4net valittiin vuosina 1995\xe2\x80\x931997 kolmesti per\xc3\xa4kk\xc3\xa4in CCHA:n ensimm\xc3\xa4iseen t\xc3\xa4hdist\xc3\xb6kent\xc3\xa4lliseen ja vuonna 1996 NCAA:n mestaruusturnauksen t\xc3\xa4hdist\xc3\xb6kent\xc3\xa4lliseen._NEWLINE_Morrison teki ammattilaisdebyyttins\xc3\xa4 kaudella 1997\xe2\x80\x931998, jonka aikana h\xc3\xa4n pelasi 11 NHL:n runkosarjaottelua ja teki niiss\xc3\xa4 yhdeks\xc3\xa4n tehopistett\xc3\xa4 (viisi maalia ja nelj\xc3\xa4 sy\xc3\xb6tt\xc3\xb6pistett\xc3\xa4). Suurimman osan kaudesta, 72 runkosarjaottelua, h\xc3\xa4n pelasi New Jersey Devilsin farmijoukkueessa Albany River Ratsissa AHL:ss\xc3\xa4 ollen joukkueen paras pistemies ja koko liigan pistep\xc3\xb6rssiss\xc3\xa4 sijalla kahdeksan tehty\xc3\xa4\xc3\xa4n 84 tehopistett\xc3\xa4 (35 maalia ja 49 sy\xc3\xb6tt\xc3\xb6pistett\xc3\xa4). Vuonna 1998 h\xc3\xa4net valittiin AHL:n tulokkaiden t\xc3\xa4hdist\xc3\xb6kent\xc3\xa4lliseen. Seuraavalla kaudella Morrison vakiinnutti paikkansa Devilsin vakiokokoonpanossa ja pelasi yhteens\xc3\xa4 76 runkosarjaottelua. Kauden 1999\xe2\x80\x932000 Morrison aloitti T\xc5\xa1ekin Extraligan HC Pardubicess\xc3\xa4, mutta palasi jo kuuden T\xc5\xa1ekiss\xc3\xa4 pelatun ottelun j\xc3\xa4lkeen NHL:\xc3\xa4\xc3\xa4n. My\xc3\xb6hemmin kauden aikana, ennen NHL:n siirtorajan umpeutumista, Devils kauppasi h\xc3\xa4net Vancouver Canucksiin yhdess\xc3\xa4 Denis Pedersonin kanssa vaihdossa Aleksandr Mogilnyiin._NEWLINE_Canucksissa Morrison pelasi kaudesta 2001\xe2\x80\x932002 kauteen 2003\xe2\x80\x932004 keskushy\xc3\xb6kk\xc3\xa4\xc3\xa4j\xc3\xa4n\xc3\xa4 ketjussa, jonka laitahy\xc3\xb6kk\xc3\xa4\xc3\xa4jin\xc3\xa4 olivat Markus N\xc3\xa4slund ja Todd Bertuzzi. Lempinimen West Coast Express saanutta ketjua pidettiin tuolloin yhten\xc3\xa4 NHL:n parhaista. Pisteiden valossa parhaalla kaudellaan, kaudella 2002\xe2\x80\x932003, Morrison teki 82:ssa runkosarjaottelussa 72 tehopistett\xc3\xa4, 25 maalia ja 46 sy\xc3\xb6tt\xc3\xb6pistett\xc3\xa4, ja pudotuspeleiss\xc3\xa4 14:ss\xc3\xa4 ottelussa 11 tehopistett\xc3\xa4, nelj\xc3\xa4 maalia ja seitsem\xc3\xa4n sy\xc3\xb6tt\xc3\xb6pistett\xc3\xa4. Muillakin Canucks-kausillaan lukuun ottamatta kautta 2007\xe2\x80\x932008, jona oli sivussa suuren osan kaudesta rannevamman vuoksi, h\xc3\xa4n teki runkosarjassa v\xc3\xa4hint\xc3\xa4\xc3\xa4n 50 tehopistett\xc3\xa4._NEWLINE_Ty\xc3\xb6sulun peruutettua NHL-kauden 2004\xe2\x80\x932005 Morrison pelasi Link\xc3\xb6pings HC:ss\xc3\xa4 Ruotsin Elitserieniss\xc3\xa4 ollen Link\xc3\xb6pingin toiseksi paras pistemies Kristian Huseliuksen j\xc3\xa4lkeen ja koko liigan kuudenneksi tehokkain pelaaja tehty\xc3\xa4\xc3\xa4n 45:ss\xc3\xa4 ottelussa 44 tehopistett\xc3\xa4, 16 maalia ja 28 sy\xc3\xb6tt\xc3\xb6pistett\xc3\xa4._NEWLINE_Morrison allekirjoitti kes\xc3\xa4ll\xc3\xa4 2008 Anaheim Ducksin kanssa vuoden mittaisen sopimuksen kaudesta 2008\xe2\x80\x932009. H\xc3\xa4net hankittiin Anaheimiin kakkoskent\xc3\xa4n keskushy\xc3\xb6kk\xc3\xa4\xc3\xa4j\xc3\xa4ksi, mutta lopulta h\xc3\xa4n j\xc3\xa4i heikkojen esitysten takia v\xc3\xa4h\xc3\xa4lle peliajalle. Maaliskuussa 2009 ennen siirtoajan umpeutumista Anaheim laittoi Morrisonin siirtolistalle. Dallas Stars otti h\xc3\xa4net seuraavana p\xc3\xa4iv\xc3\xa4n\xc3\xa4 listalta. Kaudeksi 2009\xe2\x80\x932010 Morrison siirtyi Washington Capitalsiin._NEWLINE_Lokakuussa 2010, ennen kauden 2010\xe2\x80\x932011 alkua, Morrison teki sopimuksen Calgary Flamesin kanssa. H\xc3\xa4n jatkoi seurassa tammikuuhun 2012, jolloin siirtyi Chicago Blackhawksiin pelaajakaupassa, jossa Flames sai vaihdossa puolustaja Brian Connellyn._NEWLINE_Morrison on edustanut Kanadaa kolmesti j\xc3\xa4\xc3\xa4kiekon maailmanmestaruuskilpailuissa, vuosina 2000, 2004 ja 2005. Vuonna 2004 h\xc3\xa4n oli voittamassa maailmanmestaruutta ja vuonna 2005 MM-hopeaa.'